**Ilmoitus 2/2014 kirkolliskokoukselle**

**Kirkkohallitus**

### Asianro 2014-00298

KIRKON KESKUSRAHASTON TALOUDELLINEN TILANNE

Kirkkohallitus antaa kevätistuntokaudella kirkolliskokoukselle työjärjestyksen 44 §:n 1 momentin mukaisen kirjallisen ilmoituksen, jossa selostetaan Kirkon keskusrahaston taloudellista tilannetta ja todetaan kuluvan vuoden talousarvion toteutuma sekä kirkkohallituksen hyväksymät seuraavan vuoden talousarviokehykset.

Samalla ilmoituksessa annetaan määräpäivä, johon mennessä kirkolliskokousedustajat saavat lähettää suoraan kirkkohallitukselle *ehdotuksia* talousarvioon otettavista määrärahoista. Nämä ehdotukset ovat mukana normaalissa talousarvion valmisteluprosessissa ja kirkkohallitus ottaa talousarvioesityksessään kantaa kaikkiin näihin ehdotuksiin.

Edelleen on voimassa talousarvioaloitteita koskeva työjärjestyksen määräys. Kirkolliskokousedustaja voi syksyllä *virallisen talousarvioaloitteen* kautta tuoda kirkkohallitukselle tekemänsä ehdotuksen kirkolliskokouksen päätettäväksi, jos kirkkohallituksen ratkaisu ei tyydytä. Edustaja voi myös tehdä aloitteen kirkkohallituksen esitykseen sisältymättömän määrärahan ottamisesta talousarvioon tai esitykseen sisältyvän määrärahan muuttamisesta kuten ennenkin.

***Vuosi 2014***

Vuodesta 2012 alkaen kirkon keskusrahasto jakautuu selkeästi kolmeen erilliseen osa-alueeseen alla olevan mukaisesti. Kukin osa-alue rahoitetaan eri tavalla ja ne pidetään erillään toisistaan.

|  |  |  |
| --- | --- | --- |
| Kirkon eläkelaitos | Kirkon yhteinen toiminta | Kirkon palvelukeskus |
|  | Kirkkohallitus |  |
|  | Hiippakunnallinen toiminta |  |
|  | Avustukset |  |
| Eläkemaksutulot | Seurakuntamaksutulot | Palvelumaksutulot |

Kirkon eläkelaitos

Keva hoitaa kirkon eläkelain mukaisen eläketurvan täytäntöönpanon. Keva hoitaa myös aktuaaritoimen, vuosittaisen eläkevastuulaskennan sekä eläkemaksujen keräämisen. Kirkon keskusrahaston vastuulla on eläkejärjestelmän rahoittaminen sekä eläkerahaston sijoitustoiminta.

Uuden kirkollisveroperusteisen eläkerahastomaksun kerääminen käynnistyi vuonna 2013. Maksun tarkoituksena on kasvattaa kirkon eläkerahastoa tietyn määräajan (10 v) sen varmistamiseksi, että eläkerahaston varat riittävät selviytymään tulevina vuosina, jolloin vanhuuseläkemenot nousevat hyvin voimakkaasti. Lakiin asetettu maksukatto on 5 % kirkollisverotuloista. Kirkolliskokous vahvisti eläkerahastomaksun suuruudeksi vuodelle 2014 1,2 %, joka tuottaa n. 10,6 milj. euroa.

Vuosi 2014 on käynnistynyt eläkerahaston sijoitustoiminnan osalta heikohkosti, eläkerahaston tuotto 28.2.2014 (YTD) oli 0,7 % (indeksi 1,1 %) ja rahaston koko 1154 milj. euroa. Kirkon eläkerahaston sijoitussuunnitelmassa rahaston pitkän aikavälin tuottotavoite on 6 %, joka vastaa reaalituottotavoitetta 4 %. Tuottotavoitteen saavuttaminen vuonna 2014 saattaa olla haasteellista.

Kirkon yhteinen toiminta

Vuoden 2014 talousarviossa tilikauden alijäämä on -3,6 milj. euroa.

On mahdollista, että tilikauden tulos on hieman ennakoitua parempi. Rakennusavustushakemuksia on tullut varsin vähän. Arvio on, että 4,5 milj. euron määrärahasta osa jää käyttämättä.

Muilta osin vuoden 2014 talousarvio toteutunee kirkolliskokouksen päättämällä tavalla.

Kirkon palvelukeskus, Kipa

1. Lahden ja Kuopion toimipisteitä ei perusteta

Kirkkohallituksen täysistunto päätti 1.4.2014, että Lahden ja Kuopion toimipisteitä ei perusteta. Kansliapäällikkö antaa aiheesta erillisen ilmoituksen kirkolliskokoukselle.

2. Kirkon palvelukeskuksen prosesseihin kohdistunut sisäinen tarkastus helmi-maaliskuussa 2014

Tarkastus kohdentui Kipan valittujen prosessien nykytilan, kehitystoimenpiteiden ja niihin liittyvien kontrollien arviointiin. Tarkastuksessa käytiin läpi niitä merkittäviksi arvioituja teemoja, jotka nousivat esille alkuvuodesta 2014 eri yhteyksissä kerätyissä Kipan asiakkaiden kommenteissa.

Merkittävin asiakkaiden esille nostama huoli koskee Kipan palvelumallin tavoittelemien kustannussäästöjen toteutumistodennäköisyyttä. Tavoitellut kustannussäästöt voidaan jakaa kahteen pääasialliseen osaan: henkilöstömenoista ja tietojärjestelmäkustannuksista saatavat säästöt. Seurakunnalle tilanne näyttäytyy pääsääntöisesti Kipan palvelumaksujen sekä alentuneiden tietojärjestelmä- ja henkilöstökustannusten erotuksena. Asiakaspalautteen mukaan ei ole välittömästi nähtävissä, että seurakuntien kannalta säästöt realisoituisivat ainakaan merkittävällä tavalla. Yhdenmukaisen, säästötavoitteita kohti ohjaamisen tekee varsin hankalaksi se, että seurakunnat ja seurakuntayhtymät tekevät päätökset henkilöstönsä ja mahdollisten Kipa-asiakkuuteen liittyvien toimintatapamuutosten osalta täysin itsenäisesti.

Merkittävimpinä Kipan jo toteuttamina kehitystoimenpiteinä voidaan raportin mukaan pitää osana vastaanottoa toteutettavia johdon foorumeita sekä erilaisia yhteistyöryhmiä. Niillä Kipa toisaalta pyrkii sitouttamaan seurakuntien päätöksentekijöitä ja toisaalta viestimään heille todennäköisistä tai varmuudella toteutuvista toimintatapamuutoksista. Seurakunnissa käyttöönotettavia hyviä käytäntöjä pystytään myös jakamaan seurakuntien perustamien yhteistyöryhmien kautta. Kipalla ei kuitenkaan ole tarjota asiakkaitaan varten kattavaa hyvien käytäntöjen tietopankkia tai vastaavaa tiedonjakokanavaa. Olennaista on, että Kipa osoittaa seurakunnille niitä hyviä käytänteitä ja toimintatapoja, joilla niiden työtä voidaan organisoida uudestaan ja vapauttaa työpanosta talous- ja palkkahallinnon tehtävistä.

Ilman seurakuntien sitoutumista ja toimintatapojen muokkaamista edellytykset Kipalle asetettujen kokonaishyötytavoitteiden toteutumisesta ovat huonot. Tarkastuksen perusteella voidaan todeta, että yllä mainitut Kipan toteuttamat toimenpiteet ovat oikean suuntaisia, mutta eivät riittäviä. Kipassa seurakunnille tehtävää viestintää tulee yksilöidä seurakunnan lähtötilanteen mukaisesti. lähtötilanne kartoitetaan osana vastaanottoprojektia. Kustannussäästöanalyysi tulee dokumentoida kunkin asiakkaan osalta ja Kipan tulisi avustaa tässä tarvittaessa. Tällä hetkellä noin kolmannes asiakkaista on dokumentoinut kustannussäästöanalyysin. Lisäksi Kipan tulisi auttaa asiakkaita löytämään niitä kohteita, joissa tehokkuutta voidaan lisätä.

Raportin merkittävimmät havainnot esiteltiin kirkkohallituksen täysistunnolle 1.4.2014. Samalla päätettiin uuden laajemman sisäisen tarkastuksen teettämisestä. Sen tavoitteena on tehdä kokonaisvaltainen selvitys Kipan vaikutuksista seurakuntiin erityisesti ottaen huomioon Kipan aiheuttamat muutokset eri henkilöstöryhmien työnkuviin.

3. Talousarvion toteutuminen

Vuoden 2014 talousarviossa Kipan alijäämä on -4,4 milj. euroa.

Henkilöstömäärän etupainotteisuustarve on osoittautunut suuremmaksi kuin mitä talousarviota 2014 tehtäessä arvioitiin. Henkilöstötarpeen kasvuun vaikuttaa mm.

 Asiakkaan vastaanottoprosessia ja asiakastukea on kehitetty saatujen asiakaspalautteiden perusteella.

 Asiakkaiden kouluttaminen on vaatinut enemmän resursseja kun alun perin arvioitiin.

 Nopea kasvu ja uusien työntekijöiden rekrytointi sitoo työntekijöiden aikaa perehdyttämiseen.

 Seurakuntien tukemisen tarve asiakkaaksi siirtymisvaiheessa ja tuotannon alkuvaiheessa on osoittautunut arvioitua suuremmaksi.

On mahdollista, että Kipan vuoden 2014 alijäämä on jonkin verran budjetoitua suurempi.

***Kirkon yhteisen toiminnan kehykset vuosille 2014–2016 (Kirkkohallitus 22.4.2014)***

Kirkon yhteinen toiminta sisältää osa-alueet Kirkkohallitus, hiippakunnallinen toiminta ja avustukset. Tämä laadintaohje koskee Kirkkohallituksen suunnitteluyksiköitä ja hiippakuntia.

Kirkon keskusrahasto rahoittaa kirkon yhteisen toiminnan osuuden laskennallisen kirkollisveron (verovuoden verotulo jaettuna kirkollisveroprosentilla) perusteella perittävällä perusmaksulla. Perusmaksutulot määräytyvät kaksi vuotta aikaisempien verotulojen mukaan (vuoden 2015 perusmaksutulot perustuvat vuoden 2013 verotuloihin). Näin ollen seurakuntien verotuloissa mahdollisesti tapahtuvat muutokset vaikuttavat automaattisesti keskusrahaston tuloihin kahden vuoden viiveellä.

Alla olevassa taulukossa on kirkolliskokouksen vahvistama toiminta- ja taloussuunnitelma vuosille 2014–2016.

|  |  |  |  |  |  |
| --- | --- | --- | --- | --- | --- |
| 1.000 euroa | TA |  | TTS |  | TTS |
|  | 2014 |  | 2015 |  | 2 016 |
|  |   |  |   |  |   |
| Kirkkohallitus | 30 339 | *-8,3 %* | 27 829 | *0,5 %* | 27 955 |
|  |   |  |   |  |   |
| *Perustoiminta* | *24 359* | *-3,8 %* | *23 444* | *0,0 %* | *23 455* |
| *Strategiset hankkeet* | *5 980* | *-26,7 %* | *4 385* | *2,6 %* | *4 500* |
|  |   |  |   |  |   |
| Hiippakunnallinen toiminta | 13 098 | *-1,1 %* | 12 958 | *0,1 %* | 12 972 |
|  |   |  |   |  |   |
| Avustukset | 10 941 | *-0,2 %* | 10 916 | *-7,5 %* | 10 102 |
|  |   |  |   |  |   |
| TOIMINTAKATE | -54 378 | *-4,9 %* | -51 703 | *-1,3 %* | -51 029 |
|  |   |  |   |  |   |
| Seurakuntamaksut | 53 500 | *0,2 %* | 53 600 | *0,2 %* | 53 700 |
| Perusmaksu% | 8,2 % |  | 8,2 % |  | 8,2 % |
|  |   |  |   |  |   |
| Sijoitus- ja rahoitustoiminta | 1 850 | *-18,9 %* | 1 500 | *0,0 %* | 1 500 |
| ER 8:n hoitovastike | -350 |  |   |  |   |
|  |   |  |   |  |   |
| VUOSIKATE | 622 | *-446,1 %* | 3 397 | *22,8 %* | 4 171 |
|  |   |  |   |  |   |
| Poistot | -4 300 | *1,6 %* | -4 370 | *0,0 %* | -4 370 |
| Satunnaiset tuotot |   |  |   |  |   |
| Tilinpäätössiirrot | 90 |  | 20 |  | -20 |
|  |   |  |   |  |   |
| TILIKAUDEN YLI/ALIJÄÄMÄ | -3 588 | *-73,4 %* | -953 | *-77,1 %* | -219 |

**Kirkkohallitus**

Esitys yksiköiden perustoiminnan muutosprosenteiksi vuosille 2015 – 2017 on seuraava:

2015 - 3,0 %

2016 0,0 %

2017 0,0 %

Strategisten hankkeiden osalta noudatetaan voimassa olevaa toiminta- ja taloussuunnitelmaa.

Nämä yhteiset hankkeet rahoitetaan osin käyttämällä aikaisemmilta vuosilta kertynyttä ylijäämää. Näin hyöty kohdistuu tasaisesti kaikkiin seurakuntiin, jotka ovat seurakuntamaksuin rahoittaneet aiemmilta vuosilta kertyneen ylijäämän.

Kirkkohallituksen talousarvion esittämistapaa muutetaan. Tarkoituksena on luopua strategisten hankkeiden erityisestä korostamisesta ja keskittyä sen sijaan ns. perustyön kuvaamiseen. Suunnitelman lähtökohtana ovat Kirkkohallituksen missio ja visio 2015. Suunnittelun pohjaksi on kehitetty yksinkertainen tuloskortti mittareineen, niiden toteutumista arvioidaan vuosikertomuksessa.

**Hiippakunnat**

Hiippakuntien välinen ns. rahanjakomalli otettiin käyttöön vuoden 2008 määrärahoja jaettaessa. Mallin ulkopuolelle suljettiin kiinteistökulut, koska tilaratkaisut poikkeavat olennaisesti toisistaan. Tuomiokapitulien vuokrat ja vastikkeet maksetaan todellisten kustannusten mukaisina, eikä niiden muutoksilla ole vaikutusta kehyksen muutokseen.

Rahanjakomallissa hiippakunnille varattu summa jaetaan kolmeen osaan: kiinteään osaan, muuttuvaan osaan ja erityisosaan. Erityisosaa kapitulit saavat kuurojen pappien ja vankiladiakonien menoihin sekä Turun kapituli arkkipiispan menoihin. Loput varat jaetaan siten, että kiinteä osa on 62,5 % ja muuttuvat osa 37,5 %. Kiinteä osa jaetaan tasan kapitulien kesken ts. jokainen saa yhtä suuren summan. Muuttuva osa jaetaan ottaen huomioon kolme olennaisesti tuomiokapitulin toimintaan vaikuttavaa tekijää. Nämä tekijät painoarvoineen ovat: hiippakunnan väkiluku (50 %), seurakuntien lukumäärä (25 %) ja alueelliset tekijät (25 %). Alueellisia tekijöitä arvioitaessa otetaan huomioon pisimmät välimatkat hiippakunnassa ja etäisyys Helsingistä.

Nyt esitetään, että hiippakuntien välisen rahanjakomallin tulokset päivitetään vastaamaan tämän hetken tilannetta muuttuvien tekijöiden osalta. Alla olevassa taulukossa näkyvät laskelman tulokset. Sarakkeessa ”TA 2014” ovat vuoden 2014 talousarvion määrärahat palkkojen ja toimintamenojen osalta. Sarakkeessa ”Tarkistuslaskenta” näkyvät rahanjakolaskelman tulokset tilanteessa, jossa muuttuva osa on päivitetty ja sarakkeessa ”Ero” nykyisen määrärahan ja päivitetyn laskelman välinen ero.

Kehyksiä määritettäessä esitetään, että niiden hiippakuntien, joiden nykyinen määräraha on tarkistuslaskentaan verrattuna liian alhainen, määrärahaa lisätään erotuksen verran. Sen sijaan liikaa saaneiden hiippakuntien määrärahaa ei vähennetä. Tämän muutoksen seurauksena määrärahan tarve lisääntyy yhteensä 207.000 euroa. Kirkolliskokouksen hyväksymän TTS 2014–2016:n mukaisesti hiippakunnallisen toiminnan määräraha vuodelle 2015 vähenee noin 1 %. Tämä vähennys tehdään sarakkeen ”korjattu 2014” perusteella.

Vuosien 2016 ja 2017 muutosprosentit ovat 0 %.

Lisääntynyt määrärahan tarve katetaan hiippakuntien yhteisistä menoista, joista erityisesti kehittämisavustusmäärärahoja on jäänyt runsaasti käyttämättä.



***Alustavien ehdotusten tekemisen määräpäivä***

Ehdotukset talousarvioon varattaviksi määrärahoiksi toimitetaan Kirkkohallitukseen pe 30.5.2014 mennessä. Tällöin ehdotuksia on mahdollista valmistella riittävästi osana normaalia talousarvion valmisteluprosessia.

Helsingissä 22 päivänä huhtikuuta 2014

Arkkipiispa Kari Mäkinen

Kirkkoneuvos Leena Rantanen